ANCYL-ondersteuners kom in Johannesburg bymekaar vir optogDie foto is deur die Twitter-gebruiker @phillipdewet opgelaai Die eerste optog is na die kantore van die Kamer van Mynwese waar ŉ memorandum na verwagting Donderdagmiddag oorhandig sal word. Die groep ondersteuners is in ŉ vrolike bui en dreunsing vryheidsliedere waaronder die omstrede Dubul’ibhunu (skiet die boer). Daar heers ŉ streng polisie en metropolisie teenwoordigheid in die gebied. Die Stad Johannesburg het ook ŉ private veiligheidsmaatskappy gehuur om seker te maak wet en orde word gehandhaaf. Die jeugliga sal na verwagting van die Kamer van Mynwese na die Johannesburgse aandelebeurs ŉ optog hou. Die optog sal dan na Pretoria beweeg waar ŉ nagwaak by die Caledonian-stadion in Arcadia gehou word. Die jeugliga sal Vrydagoggend ŉ optog na die Uniegebou hou waar hulle ŉ memorandum aan die presidensie sal oorhandig. Motoriste in Johannesburg is aangeraai om strate in die omgewing van die Kamer van Mynwese te vermy. Paaie sal ook gesluit in Rosebank en Sandton. Die ANC-Jeugliga eis onder meer die nasionalisering van myne, die onteiening van grond sonder vergoeding en werksgeleenthede vir die jeug.